বগুড়া : বগুড়ায় যমুনা নদীর পানি কমলেও সার্বিক বন্যা পরিস্থিতি অপরিবর্তিত রয়েছে। গত ২৪ ঘণ্টায় যমুনা নদীর পানি ১৯ সেমি কমে বর্তমানে বিপৎসীমার ১০২ সেমি ওপর দিয়ে প্রবাহিত হচ্ছে। পানির প্রবল চাপে বন্যা নিয়ন্ত্রণ বাঁধের যে স্থানগুলো ঝুঁকির মধ্যে ছিল তা বর্তমানে নিয়ন্ত্রণে রয়েছে বলে পাউবোর সূত্রে জানা গেছে। তবে বন্যাকবলিত এলাকায় বিশুদ্ধ পানিসহ খাবার সংকট রয়েছে। এখনও অনেক পরিবার পানিবন্দী জীবনযাপন করছে। বন্যা নিয়ন্ত্রণ বাঁধের আশ্রয় নেয়া লোকজনের সংখ্যাও বাড়ছে। প্রতিদিনই বন্যাকবলিত এলাকা থেকে লোকজন আশ্রয় নিচ্ছে বন্যা নিয়ন্ত্রণ বাঁধের ওপর। প্রায় দেড় হাজার হেক্টর জমির ফসল পানিতে তলিয়ে গেছে। এছাড়া শিক্ষা প্রতিষ্ঠানে পানি প্রবেশ করায় ৮৫টি শিক্ষা প্রতিষ্ঠানে পাঠদান বন্ধ রয়েছে।